《送张养正》
宋代·张嵲

脱巾造朝市，委辔即田庐。
虽云怀素尚，出处亦自如。
吾宗信端谅，宪宪为世儒。
顷以才令选，来司中秘书。
光荣耀士林，侧伫翔天衢。
一朝拂衣去，意与张邴俱。
出饯北郭门，踟蹰立路隅。
雨余夏郊绿，时觉晴云驱。
专城秩匪卑，还家意复舒。
谁云离念恶，兹行翻足娱。
徒伤万里客，送别在三吴。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。